Diari Oficial de la Generalitat Valenciana


Sumari del DOGV 5890, del 11-11-2008 (2008/13112)

RESOLUCIÓ de 14 de març de 2008, de la Direcció General per al Canvi Climàtic, per la qual s'atorga a l'empresa Sada PA Valencia, SA l'autorització ambiental integrada per a un escorxador industrial d'aus amb sala d'especejament al terme municipal de Rafelbunyol.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5890

Data del DOGV
:   11-11-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/13227


Data del document
:   14-03-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Rafelbunyol
    * empresa privada
    * avicultura

RESOLUCIÓ de 14 de març de 2008, de la Direcció General per al Canvi Climàtic, per la qual s'atorga a l'empresa Sada PA Valencia, SA l'autorització ambiental integrada per a un escorxador industrial d'aus amb sala d'especejament al terme municipal de Rafelbunyol. [2008/13439]  
Vistos els documents que es troben en l'expedient 088/06 IPPC, instruït a instàncies de l'empresa Sada PA Valencia, SA a fi d'obtenir l'autorització ambiental integrada per a un escorxador industrial d'aus amb sala d'especejament s'emet aquesta resolució de conformitat amb els següents  
Antecedents de fet  
Primer. Amb data 23 de juny de 2006, Raúl Vila Giner, en representació de l'empresa Sada PA Valencia, SA, amb CIF A-46033015, i domicili social a la carretera València-Alacant, quilòmetre 226,6, de Sueca (València), presenta a la Conselleria de Territori i Habitatge una sol·licitud d'autorització ambiental integrada per a un escorxador industrial d'aus amb sala d'especejament, que es detalla en l'annex I.  
A la sol·licitud s'acompanya una còpia de la sol·licitud de l'informe de compatibilitat urbanística presentada a l'Ajuntament de Rafelbunyol amb data 15 de maig de 2006.  
Segon. Una vegada admesa a tràmit la sol·licitud, la Conselleria remet l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, per tal que emeten informes sobre la idoneïtat de la documentació que acompanya la sol·licitud.  
Amb data 21 de desembre de 2006, l'Ajuntament de Rafelbunyol emet un informe de compatibilitat urbanística favorable on s'indica que la partida en què s'ubica la instal·lació pertany a sòl no urbanitzable, el qual està afectat per una declaració d'interés comunitari d'acord amb aquestes normes subsidiàries.  
Tercer. Amb data 28 de febrer de 2007, la Conselleria de Territori i Habitatge requereix nova documentació a l'empresa, que es presenta amb data 25 maig de 2007.  
Quart. Segons el que disposa l'article 19 de la Llei 16/2002, la Confederació Hidrogràfica del Xúquer emet amb data 2 de març de 2007 un informe en què considera que la documentació presentada pel titular és suficient per a continuar els tràmits d'autorització ambiental integrada, ja que justifica la inexistència d'abocament d'aigües residuals, industrials i domèstiques a domini públic hidràulic, en estar ambdues connectades a la xarxa de clavegueram municipal de Rafelbunyol.  
Cinqué. Amb data 13 de juliol de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, i se'n publica l'anunci en el Diari Oficial de la Comunitat Valenciana (DOCV núm. 5555).  
Durant aquest període no es presenten al·legacions al projecte ni a aquesta Conselleria ni a l'Ajuntament de Rafelbunyol. En l'expedient consta certificat de la informació pública.  
Sisé. Transcorregut el termini d'informació pública, amb data 19 de setembre de 2007 se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Seté. L'expedient es remet a l'Ajuntament de Rafelbunyol, amb data 19 de setembre de 2007, i en no emetre's un informe sobre els aspectes de la seua competència en el termini de 30 dies des de la seua recepció, es prossegueixen les actuacions.  
Així mateix, s'han incorporat a l'expedient els informes del Servei de Residus Industrials, del Servei de Residus Urbans i del Servei de Protecció de l'Ambient Atmosfèric.  
Vuité. Posteriorment, amb data 5 d'octubre de 2007, es requereix a l'empresa documentació complementària aclaridora, que es presenta amb data 17 d'octubre de 2007.  
Nové. Amb data 25 de febrer de 2008, l'empresa manifesta la seua conformitat amb la proposta de resolució d'autorització ambiental integrada.  
Deu. Amb data 26 de febrer de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 088/06 IPPC de sol·licitud d'autorització ambiental integrada, promoguda per Sada PA Valencia, SA.  
Als anteriors fets s'apliquen els següents  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex 1 de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 9.1.A. de l'annex 1 de la Llei 16/2002.   
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març, del Consell.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que posseïsc, resolc:  
Primer. Concedir a Sada PA Valencia, SA l'autorització ambiental integrada per a un escorxador industrial d'aus amb sala d'especejament ubicat a la partida dels Germanells, s/n, de Rafelbunyol (València), d'acord amb el projecte de sol·licitud d'autorització ambiental integrada, de juny de 2006, i subscrit per Ignacio Muelas Pastor, la qual queda inscrita en el Registre General d'Instal·lacions IPPC de la Comunitat Valenciana amb el número 140-08/AAI/CV, condicionada al compliment dels requisits següents:  
1. Emissions atmosfèriques  
1.1. Valors límit d'emissió  
S'inclouen en aquesta autorització els següents focus d'emissió:  
Identificació focus Descripció  
F-1 Caldera 1  
F-2 Caldera 2  
Els valors límit d'emissió de contaminants seran els següents:  
Contaminants Límits d'emissió  
Partícules 150 mg/Nm³  
Opacitat 2  
SO2 850 mg/Nm³  
CO 1.800 mg/Nm³  
NOx (mesurat com a NO2) 600 mg/Nm³  
1.2. Control de les emissions  
La periodicitat mínima de control de les emissions en els focus canalitzats que realitzarà una entitat col·laboradora en matèria de qualitat ambiental en cadascun d'aquests serà la següent, segons el cabal emés:  
Cabal Periodicitat  
Q > 30.000 Nm³/h Anual  
30.000 =Q =10.000 Nm³/h Biennal  
10.000 Nm³/h > Q Triennal  
S'han de complir les següents condicions de presa de mostres i expressió de resultats:  
A) Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera ha de garantir una correcta dispersió dels contaminants emesos. Concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga de manera que, a una distància equivalent a deu vegades l'alçària del punt d'abocament d'un focus, no existisquen altres estructures d'alçària superior a la del mateix focus menys dos metres que produïsquen un apantallament que dificulte la dispersió i es justifique tècnicament la influència de l'efecte down-wash (turbulència o rebuf).  
B) Preferiblement, la temperatura dels gasos en el punt de mostratge serà menor de 200ºC.  
C) Les mesures s'han de realitzar en condicions normals d'operació de les instal·lacions i registraran els paràmetres que les determinen, i s'han de cobrir les diferents tipologies o grups de productes que es fabriquen en cada instal·lació.  
D) Les concentracions mesurades sempre estaran referides a condicions normals de pressió i temperatura (101,3 kPa i 273,16 K), per als gasos de combustió en base seca i un contingut d'oxigen del 8% de O2.  
2. Soroll  
Respecte al nivell de sorolls transmesos a l'exterior, s'haurà de complir el que estableix la Llei 7/2002, de 3 de desembre, de la Generalitat, de protecció contra la contaminació acústica i el Decret 266/2004, de 3 de desembre, del Consell, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
En aquest sentit, s'ha de realitzar una auditoria acústica a l'entorn immediat de la parcel·la de l'activitat per una entitat col·laboradora en matèria de qualitat ambiental per al camp de la contaminació acústica almenys cada cinc anys, d'acord amb l'article 37 de l'esmentada llei.  
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i els seus informes complets.  
3. Olors  
Quan l'òrgan competent ho considere necessari podrà requerir al titular de la instal·lació la realització d'una avaluació de la molèstia per olors que genera, per mitjà del mesurament de les unitats d'olor, d'acord amb la norma UNE-EN 13819, i podrà limitar, a les zones residencials d'afecció, el percentil 98 de les mitjanes horàries al llarg d'un any a 5 unitats d'olor.  
4. Abocaments  
La documentació presentada justifica la inexistència d'abocament d'aigües residuals, industrials i domèstiques a domini públic hidràulic, per estar ambdues connectades a la xarxa de clavegueram municipal de Rafelbunyol.  
A les instal·lacions de l'escorxador d'aus s'hauran de prendre les mesures necessàries per a evitar qualsevol tipus d'abocament a domini públic hidràulic i les superfícies en contacte amb les aigües residuals procedents de l'activitat hauran de ser perfectament impermeables de tal forma que no existisca possibilitat de contaminació de les aigües subterrànies.  
5. Protecció del sòl i de les aigües subterrànies  
  
\* \* \* \* \*  
Queda prohibit l'abocament a llits, sòls o subsòls que puguen deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
En aquest sentit, l'empresa ha emplenat l'informe preliminar de situació del sòl d'acord amb el que estableix l'article 3.1 de l'esmentat Reial decret 9/2005.  
6. Residus  
L'activitat està subjecta als requisits establits en la Llei 10/1998, de 21 d'abril, de residus; en la Llei 10/2000, de 12 de desembre, de residus de la Comunitat Valenciana, i en el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
La gestió de subproductes animals (animals morts i residus d'origen animal) s'efectuarà d'acord amb les normes establides sobre això en el Reglament CE 1774/2002, com també en el Reial decret 1429/2003, de 21 de novembre de 2003, pel qual es regulen les condicions d'aplicació de l'esmentat reglament.  
6.1. Producció de residus  
S'autoritza la producció dels residus següents, sempre que la seua capacitat de generació anual siga de l'entorn de magnitud que a continuació es detalla i es processen de l'entorn de 104.480 aus/dia al centre productiu indicat en l'annex I.  
  
El mencionat centre productiu està inscrit en el Registre de Petits Productors de Residus Perillosos de la Comunitat Valenciana.  
6.2. Control de residus  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valoració i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc amb teulada, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que pel seu alt contingut líquid poden generar abocaments, es disposarà de cubetes o recipients de recollida de possibles vessaments que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles fugues o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò que s'ha exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, l'origen i la data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Els residus perillosos i els no perillosos s'han de lliurar a gestors que disposen de la corresponent autorització administrativa per a la seua gestió.  
Cada quatre anys s'haurà d'elaborar un pla de prevenció i reducció de residus perillosos que es presentarà a la Direcció General per al Canvi Climàtic.  
S'haurà d'emplenar la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex 3 del Reial decret 833/1988.  
S'haurà de comunicar qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions.  
Els requisits establits en la legislació vigent en matèria d'envasos i residus d'envasos, i de manera especial el que estableix el Reial decret 782/1998, de 30 d'abril, pel qual es desplega el Reglament per al desenvolupament de la Llei 11/1997, d'envasos i residus d'envasos, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
7. Mesures que s'han d'adoptar en situacions diferents de les normals que poden afectar el medi ambient  
Es duran a terme totes les mesures necessàries perquè quede garantida la protecció del medi ambient i la salut de les persones davant qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a Protecció Civil, a l'ajuntament i a la Direcció General per al Canvi Climàtic.  
Una vegada produïda la situació d'emergència, la mercantil utilitzarà tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
- Causes de l'incident  
- Hora en què es va produir i la seua duració  
- Característiques de l'emissió o abocament  
- Mesures correctores adoptades  
- Hora i forma en què es va comunicar el succés  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons l'esmentada llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14209:1996.  
Així mateix, quan es determine el cessament d'alguna de les unitats, es desmantellaran, segellaran i clausuraran les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
8. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
S'ha de comprovar en el control inicial que s'han realitzat les mesures previstes en el projecte.  
9. Obligació de subministrament d'informació  
Abans de l'1 de març de cada any, s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior i específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. El titular de la instal·lació haurà de presentar a la Direcció General per al Canvi Climàtic un certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Quart. Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. Aquesta visita serà realitzada per una entitat col·laboradora acreditada per al control integrat de la contaminació segons el Decret 29/2007, de 9 de març, de modificació del Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i es crea i es regula el seu registre, en el qual s'acredite el compliment del contingut de l'autorització ambiental integrada.  
Cinqué. L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries als que realitzen les actuacions de vigilància, inspecció i control.  
Seté. En tot allò no especificat en aquesta resolució, caldrà ajustar-se a cadascuna de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la Secretaria Autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 14 de març de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
Sada PA Valencia, SA disposa d'un escorxador industrial d'aus amb sala d'especejament en què es processen al voltant de 104.480 aus/dia.  
A la instal·lació se sacrifiquen les aus que es reben al llarg de la jornada immediatament després d'un atordiment previ. Després del seu dessagnament, i posterior escaldada i plomada, es realitza una evisceració per a sotmetre l'au a un procés de refrigeració en el túnel d'oreig.  
A continuació, l'au es manté en espera en la cambra pulmó d'especejaments el temps necessari perquè la tendresa de la carn siga adequada per a passar posteriorment a les línies d'especejament i envasament.  
Una vegada finalitzat l'especejament de l'au, el producte final també serà portat a la cambra d'expedició a l'espera de la comercialització a l'engròs.  
La indústria disposa de dues calderes de vapor que empren com a combustible fueloil pesant (tipus 1) i emeten a l'atmosfera els gasos de combustió.  
L'activitat s'abasteix d'aigua potable des d'una captació pròpia per mitjà d'un pou degudament legalitzat. L'aigua extreta dels pous se sotmet a un tractament de potabilització i s'emmagatzema en tres depòsits d'acumulació de 2.500 m³ de capacitat, per a garantir el subministrament en cas d'avaria. Així mateix, hi ha la possibilitat de subministrament d'aigua, en cas d'emergència, des de la xarxa municipal.  
Les aigües generades a la planta (procés productiu + neteja) es recullen junt amb les pluvials brutes i per mitjà de xarxa separadora d'aigües negres són conduïdes a la depuradora, on són tractades. L'efluent depurat s'aboca, junt amb les aigües fecals procedents de les neteges, dutxes i menjador, al col·lector més pròxim de la xarxa municipal de sanejament.  
El tractament depurador consisteix en un tractament biològic. Els llots resultants se sotmeten a una digestió anaeròbica, després es deshidraten i es gestionen per mitjà d'un gestor autoritzat.  
Al llarg de la cadena d'evisceració es col·loquen estratègicament safates, cubetes i altres depòsits per recollir els sòlids i líquids de manera que no passen a les aigües residuals, tot reduint així de manera considerable la càrrega contaminant d'aquesta aigua, les quals seran posteriorment conduïdes a la depuradora.  
Tots els residus provinents del procés, com ara vísceres, budells, sang, caps, potes, etc. es condueixen des del punt de producció, per mitjà d'emissors pneumàtics, fins a la zona d'emmagatzemament de subproductes, situada en un cobert contigu a la nau de serveis. En aquest punt, els subproductes s'emmagatzemen en tancs refrigerats de tal forma que s'evita la descomposició dels residus i, per tant, la generació de males olors, fins que són retirats per un gestor autoritzat.  
Per la seua banda, el transport de plomes es realitza fins al tanc de plomes per mitjà d'arrossegament per aigua. L'aigua utilitzada per a aquest transport procedirà de l'abocament d'altres processos (escaldament i neteja) i es reutilitzarà en un circuit tancat al llarg de tot el torn de treball.  
L'empresa està inscrita en el Registre de Petits Productors de Residus Perillosos de la Comunitat Valenciana, els residus produïts de la qual es gestionen per mitjà de gestors autoritzats.